“Oj, vapore”: Foto priča s uzburkanog mora oko Hvara (FOTO)

Ciklona Ilija donijela je na Jadranu najjače jugo dosadašnjeg tijeka godine. Jugo je bilo najjače u prvom dijelu dana, a najveće brzine razvilo je na otvorenom moru. Zbog toga ne čudi da je najjači udar vjetra danas izmjeren na DHMZ-ovoj postaji na Palagruži i iznosio je 133km/h. U 13 sati na Palagruži je izmjerena prosječna brzina vjetra od 25m/s (50 čvorova), uz stanje mora 7!

Najjači udari vjetra u Hrvatskoj, 31.1.2014. (DHMZ)



Jugo je prekinulo mnoge trajekte i katamaranske veze među otocima i na relaciji između obale i otoka. Tako je bilo i na otoku Hvaru. Zanimljivu priču s Hvara u cijelosti u nastavku teksta prenosimo s portala Otoka Hvara:

Oj, vapore

Subota ujutro, olujno jugo. Jadrolinijina Adriana ne vozi, ništa novo. Krilo Karbo je iz Korčule doplovilo do Hvara, ali se nije uspjelo privezati.

Nekolicina „domorodaca“ i gostiju u čudu gleda Krilo koje se pokušava privezati, baca ga more, okreće se i nastavlja prema Splitu. Gosti u čudu gledaju katamaran i pitaju se kako će stići na autobus, avion, sljedeće prijevozno sredstvo koje će ih odvesti na konačno odredište.

Oni domaći koji su ostali na Rivi se nonšalantno okreću i kreću prema najbližem kafiću kako bi konzumirali jutarnju dozu kofeina. Njima ova situacija nije nimalo čudna, navikli su. Pitaju se što će turisti reći na ovo (pričaju nam neki od onih koji su propustili odlazak u Split)?

Subota popodne, katamarani i dalje ne voze, i Krilo je ostalo u sigurnosti splitske luke.

Trajekt Lastovo zaplovio je prema Veloj Luci (nije stao u Hvaru). Kako je to izgledalo u brodu među putnicima doista ne znamo.

Nebrojeno smo puta čuli onu staru: Slika govori tisuću riječi!

Pogledajte…

Foto: FotoFOR

Komentari